
I. SCURTĂ PREZENTARE A JUDECĂTORIEI ORADEA

1. Locaţie şi jurisdicţie

Judecătoria Oradea are sediul în Oradea, str. Parcul Traian nr.10, la parterul  clădirii ce constituie Palatul de Justiţie
. Clădirea, cu plan general dreptunghiular şi trei curţi interioare, are subsol (în care este depozitată arhiva), parter (ocupat de Judecătorie) şi două etaje (ocupate de Tribunalul Bihor şi Curtea de Apel Oradea), cale de acces pe fiecare latură şi un acces carosabil.

În jurisdicţia Judecătoriei intră municipiul Oradea şi alte 105 localităţi
. 
2. Organizare

În prezent, situaţia personalului este următoarea:

· schema de personal cuprinde 33 posturi de judecători, din care sunt 10 sunt vacante; media de vârstă a judecătorilor este 35 ani;
· sunt prevăzute 51 posturi de grefier, 4 de aprozi şi unul de şofer; toate posturile sunt ocupate, iar doi grefieri sunt detaşaţi la alte instanţe; media de vârstă a grefierilor este 40 ani.
În cadrul acestei judecătorii funcţionează două secţii: Secţia penală (cu 6 judecători) şi Secţia civilă.

Există  cinci săli de judecată din care doar una este amenajată special pentru judecarea cauzelor penale.
 Activitatea economică, financiară şi administrativă a Judecătoriei Oradea este asigurată de departamentul economico-financiar şi administrativ din cadrul Tribunalului Bihor.

3. Date statistice 

a. Încărcătura cu dosare

În cursul anului 2008, pe rolul Judecătoriei Oradea s-au înregistrat 12.735 dosare, din care: 9.863 dosare civile şi 2.872 dosare penale. Cauzele înregistrate în cursul anului 2008 sunt cu 1.989 mai multe faţă de anul 2007, ceea ce înseamnă o mărire cu 18,5% a numărului de dosare.

b. Operativitate

La sfârşitul anului 2008, s-a constatat că au fost soluţionate un număr de: 12.362 dosare din care 10.591 cauze civile şi 1.771 cauze penale. Aceasta înseamnă o operativitate de 97%.  Media pe ţară la nivel de judecătorii este 79,18 %
.
Numărul total al cauzelor aflate pe rolul Judecătoriei Oradea, la sfârşitul anului 2008 este de 3754 dosare, din care 3098 dosare civile şi 656 dosare penale. Din aceste dosare, în penal au o vechime cuprinsă între 6 - 12 luni: 66 dosare;  între 1 - 2 ani:  51 dosare;  între 2 - 3 ani:  10 dosare; peste 3 ani : 16 dosare. În civil, 571 dosare au o vechime cuprinsă între 6 - 12 luni şi 620 dosare o vechime de peste un an.

La sfârşitul anului 2008, pe rolul Judecătoriei Oradea era un număr de 921  dosare suspendate, în baza art. 242, 243 şi 244 C. pr. civ., faţă de 620 dosare, câte erau suspendate la sfârşitul anului 2007.

c. Număr judecători şi complete specializate

În ultimii ani la Judecătoria Oradea nu s-a reuşit completarea schemei aprobată, de 33 de judecători. În anul 2008 activitatea s-a desfăşurat cu un număr de 25 judecători, din care 3 judecători stagiari. Iar după 1 decembrie 2008, ca urmare a promovării la Tribunal a unor colegi, la Judecătoria Oradea îşi desfăşoară activitatea un număr de 19 judecători, dintre care 3 stagiari. Recent au mai fost recrutaţi 4 judecători din rândul juriştilor cu cinci ani experienţă care se preconizează să îşi înceapă efectiv activitatea din această toamnă.
În anul 2008, au funcţionat 18 complete de judecată în materie civilă (din care două complete de stagiari) şi 9 complete în materie penală (din care un complet de stagiari). Zilnic, activitatea de judecată s-a desfăşurat la 5 complete, în 5 săli de judecată.

La Judecătoria Oradea funcţionează 11 complete specializate pentru cauze cu minori şi relaţii de familie şi 3 complete specializate pentru procesele funciare.

În anul 2006, la Judecătoria Oradea au funcţionat trei „complete pilot” (formate din judecător, un grefier cu studii medii şi un grefier cu studii superioare): două în materie civilă şi unul în materie penală. Datorită descompletării completelor, în prezent funcţionează doar un singur astfel de complet pilot, în materie civilă.

d. Încărcătura de dosare pe judecător

În anul 2008, în raport de totalul cauzelor soluţionate, unui judecător i-a revenit spre soluţionare un număr mediu de 491 dosare (605 dosare în civil, respectiv 248 dosare în penal). Media pe ţară la nivel de judecătorii în anul 2008 este 632 dosare
.

4. Condiţii de lucru

În fiecare birou îşi desfăşoară activitatea câte 1-2 judecători, iar într-un singur birou sunt 4 judecători. De asemenea, grefierii sunt repartizaţi câte 1-3 în birou. Fiecare beneficiază de un calculator, birourile fiind dotate cu imprimante. Este asigurat accesul la reţeaua de internet pentru întregpersonalul.

Instanţa a stabilit, prin hotărâre a colegiului de conducere, parametrii de configurare a aplicaţiei ECRIS (stabilirea completelor, stabilirea punctajul maxim si număr maxim de cauze pe complet, punctajul asociat obiectelor cauzelor).
II . DISFUNCŢII IDENTIFICATE ÎN ACTIVITATEA JUDECĂTORIEI ORADEA

ŞI SOLUŢII PROPUSE PENTRU ÎNLĂTURAREA ACESTORA

Conform art. 4 alin 2 şi art 9 din ROI, conducerea judecătoriilor este asigurată de preşedinte care exercită atribuţiile manageriale în scopul organizării eficiente a activităţii acesteia (funcţie deocamdată vacantă, dar care se preconizează a fi ocupată în urma prezentului concurs) şi, în funcţie de volumul de activitate şi de complexitatea cauzelor, de un vicepreşedinte. De asemenea, la fiecare instanţă funcţionează colegiul de conducere (5 membri la Judecătoria Oradea) şi adunarea generală a judecătorilor. Secţiile instanţelor sunt conduse de preşedinţii de secţie. Numirea vicepreşedintelului are loc în condiţiile art 48 din Legea nr.303/2004. 

Prezentul proiect de exercitarea funcţiei şi îmbunătăţire a activităţii instanţei are în vedere atribuţiile vicepreşedintelui judecătoriei, aşa cum sunt reglementate în art.17 din ROI: a) asigură şi verifică respectarea obligaţiilor legale şi a regulamentelor de către judecători şi personalul auxiliar de specialitate; b) asigură cunoaşterea şi valorificarea practicii instanţelor de control judiciar, a deciziilor Curţii Constituţionale, precum şi a jurisprudenţei europene; c) asigură informarea zilnică a judecătorilor cu privire la actele normative nou-apărute; d) organizează studiul profesional al judecătorilor, urmăreşte realizarea acestuia şi coordonează activitatea de unificare a practicii judiciare; e) organizează paza sediului instanţei şi a celorlalte bunuri, precum şi paza contra incendiilor, în condiţiile legii; f) verifică modul în care sunt respectate prevederile legale privind protecţia muncii; g) asigură controlul permanent asupra modului în care sunt păstrate dosarele, mapele de hotărâri şi registrele judecătoriei; h) coordonează activitatea corpului de jandarmi la nivelul judecătoriei. Vicepreşedintele judecătoriei îndeplineşte orice alte atribuţii prevăzute de lege şi de regulamente ori stabilite de preşedintele instanţei, conform legii. Vicepreşedintele judecătoriei exercită atribuţiile preşedintelui instanţei, în lipsa acestuia
.

II. 1. În raportul de activitate pe anul 2008 al Judecătoriei Oradea se evidenţiază mai multe deficienţe, care persistă şi în prezent. În raport cu atribuţiile vicepreşedintelui instanţei, doar o parte dintre deficienţe pot fi remediate de acesta. Având în vedere buna colaborare pe care îmi propun să o am cu preşedintele instanţei şi cu preşedinţii de secţii, voi propune următoarele măsuri:

a. Schemă incompletă de judecători. 

Potrivit art. 4 din ROI, instanţele judecătoreşti se încadrează cu numărul necesar de judecători, precum şi cu numărul necesar de personal auxiliar de specialitate. La Judecătoria Oradea, 10 posturi de judecători sunt vacante. Prin venirea mea la Oradea, posturile vacante ar fi în număr de 9. Se preconizează însă pensionarea unui coleg şi posibila promovare a doi colegi, ca urmare a susţinerii în această perioadă a concursului de promovare la Tribunal. 

Prin urmare, se impune efectuarea demersurilor la Tribunalul Bihor în scopul de a susţine la nivelul CSM necesitatea scoaterii la proximul concurs de recrutare a posturilor vacante. De asemenea, se impune deplasarea conducerii instanţei la INM instanţei pentru a prezenta în faţa auditorilor de justiţie a instanţei şi oportunităţilor oferite, pentru a sensibiliza viitorii colegi cu privire la necesitatea de ocupare a posturilor vancate orădene.
b. Nefuncţionarea celor trei complete pilot desemnate de CSM

Judecătoria Oradea a fost inclusă în anul 2006 într-un program pilot al CSM, constând în alcătuirea unor complete judecător-grefier cu studii medii-grefier cu studii superioare. Cât timp au funcţionat cele trei complete astfel alcătuite, rezultatele au fost pozitive, cum se afirmă chiar în Raportul de activitate al Curţii de Apel Oradea din anul 2008.

Se impune refacerea acestora şi chiar generalizarea acestei practici: numărul mare de grefieri la nivelul Judecătoriei Oradea permite repartizarea a câte doi grefieri fiecărui judecător, din care cel puţin câte unul cu studii superioare, care ar urma să îl ajute pe judecător şi la alte sarcini decât cele administrative (mă refer aici la redactarea în concept a unor hotărâri simple gen tranzacţii, renunţări la cerere, împăcări, somaţii de plată etc, documentarea cu practică şi literatură juridică în vederea pregătirii dosarului, contactarea unor autorităţi sau experţi în vederea evitării tergiversării soluţionării cauzei)
.

În prezent, doi grefieri cu studii superioare sunt delegaţi la Tribunalul Bihor şi, respectiv, Curtea de Apel Oradea. Se impune încetarea delegaţiilor în vederea asigurării necesarului şi continuităţii completelor.

c. Nereguli în sectorul de arhivă şi registratură

Arhiva este separată pe secţii. Schema de personal în acest sector este completă. Pentru îmbunătăţirea activităţii se impune întărirea controalelor efectuate de  judecătorul responsabil cu arhiva
. Se va urmări pregătirea corespunzătoare a dosarelor pentru şedinţele de judecată şi pentru expediat în căile de atac (numerotat şi cusut). De asemenea, conducerea Judecătoriei va efectua controale inopinate, care vor viza comportamentul cu publicul, integritatea personalului şi eficienţa acestuia.

La sectorul de registratură îşi desfăşoară activitatea un grefier cu studii superioare. Întrucât salarizarea acestuia este aceea a unui grefier de şedinţă, se va reflecta dacă nu cumva se impune mutarea sa la un sector potrivit pregătirii. Sarcinile sale pot fi preluate de un grefier-registrator, după dobândirea experienţei necesare.

Pentru preîntâmpinarea sustragerii sau dispariţiei unor dosare ori acte din dosare, precum asigurarea securităţii personalului dar şi pentru a preveni comiterea intenţiile  de corupere din partea unor justiţiabili, se vor face demersuri la Tribunalul Bihor pentru ca în toate sectoarele de lucru cu publicul să se instaleze camere video (sistem implementat deja în multe instanţe din ţară), cu anunţarea publică a acestei măsuri.

d. Lipsă agent procedural şi grefier statistician

În schema de personal a Judecătoriei Oradea nu există postul de agent procedural. Astfel că cei care se ocupă de comunicarea actelor procedurale sunt cei patru aprozi şi  şoferul. Aceasta face ca sarcinile specifice aprodului să fie uneori neglijate. Ca urmare, se impune suplimentarea schemei de personal cu posturi specifice agentului procedural sau transformarea unor posturi de grefier în situaţia eliberării lor (ca urmare a pensionării sau promovării).

Statistica este ţinută de grefierul-şef sau de un grefier delegat. Se impune specializarea unui grefier în acest domeniu care să ţină evidenţa statistică nu manual, ca până acum, ci în mod electronic. De asemenea, se va sigura în mod periodic accesul fiecărui judecător la propria statistică şi a celorlalţi colegi, pentru controlul managementului dosarului (încărcătură, dosare soluţionate, durata, indice de casare etc).
e. Neexpedierea la timp a citaţiilor la primul termen

În prezent, toate citaţiile se emit de un birou de citaţii constituit special cu 3 grefieri numai pentru comunicările la primul termen. Având în vedere numărul mare de grefieri la nivelul întregii instanţe, este de reflectat dacă această activitate nu ar trebui să revină arhivarilor sau grefierilor de şedinţă.

Oricum, se pare că şi problemele financiare sunt printre cauzele neexpedierii la timp a citaţiilor, dar şi a efectuării altor comunicări.

f. Lipsa pregătirii în grup a judecătorilor

Dacă în secţia penală situaţia este una mai bună datorită numărului mic de judecători şi al discutării cu uşurinţă în special a chestiunilor de practică de casare sau neunitară, în secţia civilă sunt unele dificultăţi. 

Se impune identificarea principalelor probleme de drept cu care se confruntă judecătorii şi discutarea lor temeinică, eventual împreună cu judecători de la Tribunal şi Curte de Apel. Toate aspectele lămurite urmează să fie incluse într-un Ghid profesional de bune practici ce va fi disponibil în INTRANET.

g. Stare avansată de degradare a birourilor, arhivei şi sălilor de judecată

Din această toamnă, întreg Palatul de Justiţie intră într-un proces de reabilitare, ca urmare a unui proiect finanţat cu un împrumut bănesc de la Banca Mondială făcut de Statul Român în anul 2006. Procesul va dura aproximativ 3 ani, ceea ce înseamnă că membrii conducerii Judecătoriei vor trebui să se implice activ şi minuţios în programarea activităţii de mutare a birourilor, dosarelor, personalului astfel încât să nu fie afectată nici integritatea bunurilor şi nici activitatea de soluţionare a dosarelor. Pentru uşurinţa transportului şi depozitării bunurilor, ar putea fi implicate în această activitate persoanele cărora li s-a transformat amenda contravenţională în muncă în folosul comunităţii, ceea ce implică un protocol încheiat cu autorităţile locale.

II. 2. Din discuţiile pe care le-am avut cu judecătorii şi personalul auxiliar de specialitate şi observaţiile personale la sediul instanţei, am mai constatat şi următoarele deficienţe:
a. Neparticiparea unor judecători la întâlnirile pentru unificarea practicii judiciare 

Unificarea practicii este principala modalitate de asigurare a unei justiţii predictibile. La nivelul Curţii de Apel Oradea, fiecare preşedinte de secţie răspunde de pregătirea profesională. Persoana responsabilă de tot acest proces este judecătorul Viorel Pantea. Voi ţine direct legătura cu acesta pentru a afla în permanenţă practica Curţii într-o anumită materie şi pentru a fi sesizat la rândul meu cu privire la problemele de practică neuniformă sau nelegală a Judecătoriei. De asemenea, se va participa regulat la şedinţele organizare de tribunal pentru unificarea practicii şi va fi invitat judecătorul de la Tribunal responsabil de aceasta la şedinţele ţinute la nivelul Judecătoriei. 

b. Neanalizarea regulată a practicii de casare

Evidenţa practicii de casare trebuie ţinută de un grefier. Chestiunile importante vor fi evidenţiate de judecătorul responsabil în cadrul unor materiale care se vor distribui judecătorilor în scris şi în sistem informatic în INTRANET. 

c. Necomunicarea către personal a hotărârilor adoptate de colegiul de conducere

Ordinea de zi a întrunirilor colegiului de conducere se va comunica întregului personal. Cei interesaţi, vor putea face propuneri direct sau prin reprezentanţii lor, ori participa la şedinţele colegiului, după cum permite ROI; membrii colegiului de conducere îi vor consulta pe cei pe care îi reprezintă, în special când e vorba de hotărâri care îi privesc direct, cum ar fi schimbarea specializării, mutarea pe un alt complet sau repartizarea unui alt grefier judecătorului în complet.
Hotărârile adoptate se vor aduce la cunoştinţa personalului prin sistemul informatic. În acest fel se va preveni luarea unor hotărâri abuzive
. Se va alcătui un opis al tuturor hotărârilor adoptate până în prezent de colegiu şi care sunt încă aplicabile, pentru a putea fi accesate de orice persoană din cadrul instituţiei, precum şi de noii judecători.
Totodată, în mod regulat se va aduce la cunoştinţa colectivului adresele primite de la instituţiile judiciare, precum şi răspunsul la acestea, pentru a se cunoaşte în orice moment poziţia oficială a instituţiei în legătură cu orice chestiuni juridice sau de politică publică.
d. Lipsa consultării regulate şi a implicării personalului în luarea deciziilor la nivel administrativ

Pe lângă transparenţa actului managerial în modalitatea arătată mai sus, pentru problemele cu care se confruntă instanţa se va solicita părerea şi avansarea de soluţii chiar de personalul vizat (judecători, grefieri). În felul acesta se va contura treptat o cultură organizaţională, astfel că fiecare membru al personalului va realiza că îşi aduce contribuţia la funcţionarea instituţiei în ansamblu.

e. Sarcini atribuite în mod inechitabil unor grefieri

Media dosarelor pe complete în civil este de 60 dosare /săptămână, iar în penal de 15. Sunt unii grefieri care nu intră de multă vreme în şedinţele de judecată, atribuindu-li-se doar sarcini administrative. Dacă s-ar face o distribuire echitabilă a muncii grefierilor, s-ar obţine o încărcătură acceptabilă pentru grefierii de şedinţă, ceea ce ar împiedica desele sincope (ex. oboseală, îmbolnăviri, concedii etc.) sau plecarea unor grefieri (demisie, promovare). De aceea, susţin încă o dată că trebuie constituite completele de judecată având în componenţă doi grefieri iar, acolo unde nu este posibil, rotaţia grefierilor pentru a efectua cu toţii, periodic, alte activităţi decât cele de judecată.

Motivele pentru derogări de anumite sarcini sau motivele lipsei unor grefieri vor fi aduse la cunoştinţa colegilor pentru a nu se da naştere speculaţiilor şi zvonurilor. În caz de lipsă a unor grefieri de şedinţă, locul lor va fi luat nu doar de ceilalţi grefieri de şedinţă ceea ce ar duce la supraîncărcarea lor, ci de către grefierii cu sarcini strict administrative (cum ar fi grefierii şefi).
f.  Inexistenţa unor programe de colaborare cu avocaţii, societatea civilă, studenţii

Îmbunătăţirea activităţii de relaţii cu publicul, precum şi sesizarea cazurilor de practică neunitară se poate face într-un mod facil prin contactul cu utilizatorii serviciului judiciar, respectiv avocaţi şi ONG-uri. Mă voi implica în organizarea unor întâlniri periodice profesioniste cu aceştia, în care ar urma să discutăm inclusiv modalităţi de prevenire a tergiversării soluţionării cauzelor de către avocaţi sau chestiuni comportamentale reciproce.

De altfel, îmi propun consultări regulate la nivel local, implicând preşedintele, judecători, procurori, grefieri, avocaţi, executori, experţi cu privire la modalităţi de îmbunătăţire a procedurilor desfăşurate de instanţă.
De asemenea, contactul cu studenţii de la Facultatea de Drept (prin asociaţia locală ELSA) poate constitui pentru aceştia o motivaţie de a include printre opţiunile lor vizând cariera posibilitatea de a deveni judecător sau grefier la instanţele orădene
. La rândul lor judecătorii trebuie să popularizeze activitatea desfăşurată în cadrul instanţei, în scopul unei corecte informări a opiniei publice şi înlăturării suspiciunilor de incorectitudine
. 

g. Lipsă raport de activitate complet 

În ultimii doi ani s-a întocmit un raport de activitate al Judecătoriei descriptiv şi incomplet (de exemplu, datele cu privire la indicele de desfinţare/casare nu sunt menţionate în rapoartele de activitate din anii 2007 şi 2008). Pe viitor, se va respecta structura recomandată prin anexa la Hotărârea Plenului CSM nr. 895/2007. În viziunea mea, raportul trebuie să conţină şi analize de ordin calitativ şi inclusiv o evaluare a performanţelor instanţei prin raportare la impactul asupra colectivităţii sau la părerea justiţiabililor/avocaţilor. De aceea, în timp trebuie găsită o formulă de colaborare cu destinatarii serviciilor judiciare, un program-pilot care se desfăşoară în această perioadă în judeţul Cluj  în urma colaborării AMR Cluj şi Baroul Cluj putând fi un bun exemplu de urmat.

În plus, raportul de activitate trebuie să fie public. La dezbaterea lui trebuie să participe nu doar judecătorii, ci şi grefierii, întrucât sunt parte componentă a instanţei a cărei activitate se analizează. Publicitatea se va asigura în special prin postarea raportului pe portal. Acesta din urma se va actualiza în permanenţă cu datele la zi despre personal şi activitate. 

III - PROPUNERI DE ÎMBUNĂTĂŢIRE A ACTIVITĂŢII MANAGERIALE
În timpul exercitării mandatului, doresc ca întreaga activitate a Judecătoriei să se axeze pe câteva direcţii principale: PROFESIONALISM, EFICIENŢĂ, TRANSPARENŢĂ. Pentru aceasta, intenţionez implicarea atât a judecătorilor cât şi a grefierilor în viaţa organizaţională. De aceea, primul lucru pe care mi-l propun este corelarea prezentului proiect cu planul de management al preşedintelui şi obţinerea acceptului colectivului în vederea asumării de întreaga instanţă şi nu numai de către echipa de conducere (atât judecătorii cu funcţii de conducere, cât şi grefierii cu funcţii de conducere) a măsurilor preconizate. În acest fel, implementarea oricăror măsuri se va face mult mai facil şi cu rezultate pozitive. Bineînţeles, observaţiile făcute de membrii personalului şi soluţiile viabile propuse se vor include în planul de management al instanţei, care va fi astfel în permanenţă actualizat, iar rezultatele vor fi evidenţiate în mod periodic cel puţin în faţa colectivului.
Având în vedere atribuţiile specifice exercitării funcţiei de vicepreşedinte şi situaţia concretă de la Judecătoria Oradea, îmi propun următoarele:

a. atribuţie: organizează paza sediului instanţei şi a celorlalte bunuri, precum şi paza contra incendiilor, în condiţiile legii; coordonează activitatea corpului de jandarmi la nivelul judecătoriei.

Îndeplinirea acestei atribuţii nu ar trebui să întâmpine dificultăţi, întrucât paza imobilului este asigurată de o echipă de jandarmi
 în temeiul unui protocol încheiat de instanţele superioare, care au sediul în aceeaşi locaţie. O problemă o constituie însă lipsa jandarmilor din sălile de judecată când se desfăşoară şedinţele, ceea ce impune găsirea unor soluţii pentru ca judecătorul, în cazuri ce presupun exercitarea poliţiei şedinţei, să poată apela la jandarmi.
Cât priveşte paza bunurilor şi contra incendiilor, se va colabora cu grefierul-şef care are atribuţii în acest sens.

În aceeaşi idee se vor lua măsuri de utilizarea cât mai raţională a resurselor. Astfel, se va colecta hârtia neutilizabilă în vederea reciclării ei, aşa cum obligă art. 8 din Legea nr 1347/1997 privind deşeurile de producţie şi menajere. Personalul care face curăţenie va depozita hârtia într-o încăpere amenajată în acest scop, de unde va fi ridicată de societatea angajată în acest sens de Primărie. Se va instrui personalul instanţei pentru a imprima numai forma finală, după corecturi, a actelor dactilografiate. În condiţiile în care nu sunt bani suficienţi de câteva luni pentru a comunica adresele, se va insista pe luarea legăturii pe cale telefonică sau prin internet cu destinatarii acestora, aducându-se la cunoştinţa judecătorilor şi grefierilor aceste nevoi şi măsuri pentru a evita sancţionarea nemeritată a destinatarilor acestor adrese. 
b. atribuţie: verifică modul în care sunt respectate prevederile legale privind protecţia muncii. 

Art 139 şi următoarele din ROI prevăd necesitatea organizării unui astfel de compartiment de protecţia muncii. În cadrul Judecătoriei Oradea sunt deficienţe în aplicarea legislaţiei privind protecţia muncii. În acest moment, sunt riscuri generate de manipularea dosarelor (lipsa cărucioarelor, de exemplu), utilizarea computerelor (afecţiuni de ochi şi coloană ca urmare a lucrului fără pauze), sunt persoane cu boli profesionale neînregistrate (nu există medic de medicina muncii), nu s-a făcut nici o verificare medicală decât la angajare. Toate acestea vor dăuna în timp sănătăţii personalului şi va duce la scăderea eficienţei sale.

Preconizez ca, în colaborare cu preşedintele Tribunalului Bihor şi a Curţii de Apel Oradea, şi cu eventuala consultare a Inspectoratului Teritorial de Muncă, să demarăm punerea în aplicare a dispoziţiilor din: Codul Muncii (art. 179), Regulamentul de ordine interioară al instanţelor judecătoreşti (art. 139-142 ), HG nr. 1425/2006 pentru aprobarea Nomelor metodologice de aplicare a Legii nr. 319/2006 (Cap IV) cu privire la constituirea, organizarea şi funcţionarea compartimentului de protecţie a muncii (comitetul de securitate şi sănătate în muncă);  Legea nr. 319/2006 a securităţii şi sănătăţii în muncă cu privire la declararea bolilor profesionale, contractarea unui serviciu de medicina muncii şi informarea lucrătorilor cu privire la măsurile luate; HG 335/2007 privind supravegherea sănătăţii lucrătorilor: examen medical periodic (art.8); HG nr. 1091/2006 privind cerinţele minime de securitate şi sănătate pentru locul de muncă (Anexa 2); HG nr. 1051/2006 privind cerinţele minime de securitate şi sănătate pentru manipulare manuală a maselor ce prezintă riscuri pentru lucrători, în special de afecţiuni dorsalo–lombare (este vorba de manipularea dosarelor); HG nr. 1028/2006 privind cerinţele minime de securitate şi sănătate în muncă referitoare la utilizarea echipamentelor cu ecran de vizualizare.

c. atribuţie: asigură controlul permanent asupra modului în care sunt păstrate dosarele, mapele de hotărâri şi registrele judecătoriei.
Se va supraveghea modalitatea de respectare a Nomenclatorului arhivistic de către personalul de la arhivă. Se vor verifica anual registrele de evidenţă a dosarelor din arhiva „rece” pentru a fi topite dosarele pentru care s-a împlinit termenul de păstrare.

O măsură deosebită pe care o propun este desfiinţarea unor registre şi condici care se ţin pe suport de hârtie (Registrul General de Dosare, Opis Alfabetic, Registru informativ, Registrul de termene)
. Implementarea şi generalizarea sistemului informatic – ECRIS, precum şi al numărului unic, conform Hotărârii nr. 352/10.05.2006 a Consiliului Superior al Magistraturii, coroborat cu dispoziţiile art.82 din ROI, face posibilă aceasta renunţare la evidenţele scrise, acestea fiind generate conform dispoziţiilor art. 82 alin.2 din ROI. Această modalitate de lucru va duce la degrevarea personalului de la registratură şi arhivă de a întocmi dublă evidenţă şi va permite o mai bună gestionare a timpului de lucru şi, implicit, la o eficientizare a activităţii acestor compartimente. Faţă de nereglementarea unui termen în ROI privind periodicitatea listărilor registrelor, propun ca acesta să fie stabilit prin ordin a preşedintelui instanţei.

Această măsură trebuie însoţită de grija completării datelor primare în evidenţa ECRIS (având în vedere volumul mic de muncă, comparativ cu munca celorlalţi grefieri, grefierul cu studii superioare poate să introducă el însuşi în ECRIS părţile din dosarele pe care le formează sau să participe ocazional la şedinţe), realizarea de rezerve de siguranţă (back-up) şi completarea soluţiilor de către judecător şi grefierul de şedinţă, la înţelegere, în ECRIS. Se va insista pe autonomia judecătorului în această privinţă, care va trebui să ştie a utiliza computerul şi a utiliza singur baza de date ECRIS.
Atribuţie: asigură cunoaşterea şi valorificarea practicii instanţelor de control judiciar.
Dosarele sosite din căile de atac sunt evidenţiate de grefierul-şef de secţie
 , dar se va analiza oportunitatea menţinerii acestei activităţi în cazul în care tribunalul întocmeşte şi el aceleaşi evidenţe. Acesta va colabora cu judecătorul cu atribuţii privind analiza practicii instanţelor de control judiciar care în mod periodic va aduce la cunoştinţa personalului soluţiile de interes. Registrul privind evidenţa practicii instanţelor de control judiciar (art 83 pct 22 ROI) se va ţine în format electronic, pentru a putea fi consultat de personalul instanţei.

În prezent sunt contradicţii între practica Judecătoriei şi practica Tribunalului în soluţionarea cauzelor de Judecătorie pe anumite excepţii de procedură. Se vor monitoriza cazurile de acest gen pe o anumită perioadă de timp şi se va discuta cu judecătorii responsabili de practica unitară de la Tribunal, în vederea formării unei viziuni unitare.
Atribuţie: asigură cunoaşterea şi valorificarea deciziilor Curţii Constituţionale; asigură cunoaşterea şi valorificarea jurisprudenţei europene.

Prin abonarea gratuită la newsletter-ele trimise de aceste instituţii prin internet, se asigură contactul permanent cu noutăţile jurispriudenţiale. Datorită numărului mare de soluţii se impune pentru uşurarea modalităţii de căutare a unui opis pe materii, care să fie pus la dispoziţia judecătorilor, dar şi a avocaţilor. Se poate concepe chiar un proiect comun cu Baroul de avocaţi pentru ca persoane cu pregătire în aceste domenii să găsească o soluţie de indexare pentru trimitere la cele mai relevante hotărâri.

Atribuţie: asigură informarea zilnică a judecătorilor cu privire la actele normative nou-apărute; 

Această atribuţie se va exercita în cooperare cu grefierul documentarist
. Utilizarea informaticii va uşura îndeplinirea sarcinii, urmând ca într-un folder întocmit în INTRANET şi prin mesaje electronice în căsuţele poştale virtuale ale judecătorilor să fie expediate evidenţa actelor normative.

Prioritatea în următorul an o va constitui noile coduri. Se va concepe un plan de studiu aprofundat a noilor instituţii, apelându-se şi la cadre didactice de la Facultatea din Oradea, ori chiar la membrii comisiilor de redactare (care în parte sunt din Cluj).

Atribuţie: organizează studiul profesional al judecătorilor, urmăreşte realizarea acestuia. 
Nu se va face în niciun caz rabat de la calitate în favoarea cantităţii: judecătorii nu sunt puşi să rezolve dosare, ci cauze. Prin deciziile lor ei influenţează destinele umane. 

Această dispoziţie din ROI ce atribuie vicepreşedintelui instanţei competenţe în domeniul studiului profesional care este o formă de instruire continuă, pare a intra în contradicţie cu alte dispoziţii care atribuie preşedintelui instanţei competenţe în materie. Astfel, potrivit art. 1 alin 2  din Hotărârea CSM nr. 322/2005
, responsabilitatea pentru formarea profesională continuă a judecătorilor
 revine INM conducătorilor instanţelor la care aceştia îşi desfăşoară activitatea, precum şi fiecărui judecător, prin pregătire individuală.  Potrivit art. 17, preşedinţii instanţelor desemnează judecătorii care răspund de organizarea activităţii de formare profesională continuă sub coordonarea judecătorilor desemnaţi de preşedinţii curţilor de apel. 

Formarea profesională continuă a judecătorilor şi procurorilor se realizează ţinându-se seama de necesitatea specializării lor.  Prin urmare, se va întocmi o evidenţă cu stagiile de formare urmate de toţi judecătorii. Având în vedere că obligaţia de formare implică urmarea unui curs odată la 3 ani şi că în 2008 a avut loc evaluarea trianuală, se va ţine această evidenţă începând cu 2007. La fel, se va ţine o asemenea evidenţă şi pentru personalul auxiliar. În felul acesta, deciziile manageriale (atribuire de sarcini, distribuire într-o anumită secţie etc) se va face cu privire la persoana cea mai potrivită. Această evidenţă va folosi totodată la asigurarea unei echitabilităţi cu privire la seminariile urmate de personal.
Având în vedere că în instanţă îşi desfăşoară activitatea trei stagiari, se va pune accentul pe supravegherea pregătirii lor.  În preajma examenului de capacitate, se va lua măsura degrevării lor de şedinţele de judecată pentru a facilita pregătirea temeinică pentru examenul de capacitate. 

Totodată, având în vedere că din toamnă vor începe activitate patru judecători noi, se va supraveghea prin intermediul preşedinţilor de secţie pregătirea acestora şi se vor da îndrumările necesare.

În acelaşi timp, se vor organiza şedinţe comune de studiu cu celelalte judecătorii din judeţul Oradea şi chiar din judeţul Satu-Mare, care se află în raza aceleiaşi curţi de apel. Pentru anumite materii se pot chiar alcătui fascicule ori culegeri de jurisprudenţă locală în cazurile numeroase (cum ar fi în materie contravenţională), cu efect social (arestare preventivă), în domenii sensibile (sancţiuni aplicate minorilor
, încredinţarea minorului), sau unde puterea de apreciere a judecătorului este mare (achitare conform art 181 C.pen, sanţiunea în caz de condamnare pentru conducere în stare de ebrietate). 

Nu trebuie uitat că o calitate crescută a actului de judecată este dată de specializarea judecătorilor, principiu prevăzut expres începând cu 2005 în legislaţia noastră. Se vor lua măsuri ca acest principiu să fie respectat, stând la baza repartizării judecătorilor pe secţii, alcătuirii completelor de fond funciar şi minori
, participarea judecătorilor la seminarii şi conferinţe.

Cu privire la actul decizional, îmi propun să sensibilizez judecătorii în vederea studierii cât mai temeinice a dosarului şi a pregătirii şedinţei de judecată. Ca urmare,  amânarea de pronunţare ar putea fi folosită excepţional şi eventuala durată a amânării să fie cât mai redusă. Conţinutul hotărârii trebuie regândit, ceea ce se poate face imediat întrucât doar conţinutul ei este reglementat de lege imperativ, nu şi modul de redactare: astăzi, hotărârea este mai degrabă narativă, astfel că o hotărâre judecătorească trebuie să cuprindă, potrivit recomandările internaţionale
:

  - o linie cu baza legală a cazului, 

  - un rezumat al circumstanţelor cazului, 


  - un raport pe scurt asupra procedurii desfăşurate, argumentele şi cererile părţilor,

  - prezentarea deliberării propriu-zise, cu estimări şi luări de poziţie şi în cele din urmă concluzia instanţei.

Se va încuraja utilizarea de formulare cu modele-tip pentru anumite tipuri de hotărâri, aspect prezent şi în momentul de faţă, dar acum fiecare judecător are propriile sale formulare, pe când eu sugerez folosirea aceloraşi formulare de către toţi judecătorii instanţei.

Evaluarea judecătorilor 

Trebuie creată credinţa că de performanţa fiecărei persoane în parte (evaluare individuală) depinde performanţa  instanţei (evaluare instituţională). Acţiunile desfăşurate în comun, consultarea şi implicarea personalului atât pentru descoperirea sincopelor şi colectarea ideilor, cât şi pentru comunicarea rezultatelor (mărirea gradului de satisfacţie a justiţiabililor, valori foarte bune la statistică) vor întări acest sentiment.

a. În anul 2008 s-a desfăşurat evaluarea activităţii judecătorilor pentru perioada 2005-2007, astfel că următoarea evaluare se va face în februarie 2011. Cum, potrivit art. 30 alin.1 din Regulamentul adoptat de CSM prin Hotărârea nr. 676 din 4 oct. 2007, activitatea de evaluare se desfăşoară continuu şi pentru că potrivit art. 31 din Regulament în fiecare an se întocmeşte un proces verbal care are rol de evaluare intermediară parţială, se vor lua măsuri ca membrii din comisia de evaluare (preşedintele Judecătoriei şi cei doi membri aleşi de colegiul de conducere) să îşi îndeplinească de îndată obligaţiile pentru anii 2008 şi 2009. 

Evaluarea personalului auxiliar de specialitate 

Evaluarea personalului auxiliar de specialitate se face anual, conform art. 78 din Legea nr. 567/2004 de Preşedintele Judecătoriei. Se pare că în anul 2008 nu s-a făcut. În caz de acceptare a candidaturii mele, vor fi consultaţi şi judecătorii cu care lucrează cei evaluaţi, precum şi fostul preşedinte. 

Atribuţie: coordonează activitatea de unificare a practicii judiciare.

Sunt mai multe modalităţi de unificare a practicii:

a. cunoaşterea practicii de casare: pentru aceasta se vor depune eforturile deja expuse;

b. identificarea soluţiilor diferite în cazuri similare şi aducerea lor la cunoştinţa judecătorilor. Aceasta priveşte nu numai soluţia pe fondul cauzei, ci şi măsurile administrativ-judiciare: de exemplu, este inacceptabil ca cererea unui avocat de amânare pentru un anumit motiv să fie admisă de un judecător, iar o cerere similară depusă în faţa altui complet să fie respinsă – a se vedea Anexa I.
Identificarea soluţiilor diferite se poate face în primul rând prin observarea directă, în două modalităţi: 

- de către comisia de evaluare în cadrul monitorizărilor permanente, 

- de către o echipă de unu la unu când un judecător participă ca observator, în sală, la şedinţa condusă de un coleg după care schimbă locurile şi îşi comunică reciproc eventualele observaţii.

c. JURINDEX. Începând din acest an, toate hotărârile judecătoreşti vor fi publicate gratuit pe internet (www.jurisprudenta.org), ca urmare a preluării lor automate din ECRIS prin intermediul programului Jurindex dezvoltat de Tribunalul Vrancea sub egida CSM. Aceasta înseamnă că trebuie avută grija ca toate hotărârile dactilografiate să fie transferate în sistemul ECRIS, iar în caz de redactare direct în ECRIS publicarea trebuie să fie integrală (avem în vedere faptul că motivarea unei soluţii într-un caz dificil se poate face fragmentat, iar redactarea direct în ECRIS poate asigura accesul de orice persoană conectată la ECRIS doar la fragmente). De asemenea, pentru asigurarea unei uniformităţi, se va insista ca toate hotărârile, dar şi adresele, să fie redactate cu acelaşi font şi mărime a caracterelor (caracterele ARIAL Narrow mărimea 12, în complet va figura doar numele judecătorilor, în timp ce procurorul şi grefierul vor figura  distinct; pentru judecătorii care ocupă funcţii de conducere aceasta nu se va mai trece, neavând nicio importanţă). 
După familiarizarea cu Jurindex a întregului personal, în scopul unificării practice se vor putea consulta hotărârile judecătoreşti, pe materii, publicate de colegi, în vederea uniformizării practicii judiciare
d. culegeri pe materii. Cum am arătat mai sus, în anumite materii se pot alcătui adevărate ghiduri de soluţionare: de exemplu, în materia plângerilor contravenţionale, se poate alcătui o culegere indexată pe articolele din OG nr. 2/2001 cu trimitere la cele mai relevante decizii de speţă pronunţate de Judecătoria Oradea. Nu este exclusă şi alcătuirea unui îndrumar cu privire la probaţiunea cerută pentru anumite tipuri de cauze de competenţa Judecătoriei (cum există în alte state): de exemplu, pentru cauzele de fond funciar, se vor arăta în îndrumar ce tip de înscrisuri trebuie administrate, care sunt instituţiile unde se găsesc, pentru ce teze probatorii se pot încuviinţa martori etc. – acestea vor fi de folos judecătorilor specializaţi în această materie pentru a administra în mod unitar aceeaşi probaţiune (dând astfel siguranţă pronunţării unor hotărâri similare în cazuri similare), noilor judecători care vor prelua specializarea în materie funciară, dar şi avocaţilor.

Atribuţie: alcătuirea completului de divergenţă

Conform art 99 alin.8 din ROI, vicepreşedintele poate fi convocat în alcătuirea completului de divergenţă. Ca urmare a specializărilor diferite ale mele, pot face faţă cerinţelor atât pentru secţia penală, cât şi pentru secţia civilă.
Atribuţie: asigură şi verifică respectarea obligaţiilor legale şi a regulamentelor de către judecători

Dificultăţilor prin care trec membrii colectivului se pot discuta individual sau în colectiv. În calitate de vicepreşedinte mă pot direct implica în aceasta. Potrivit art. 20 din ROI, adunarea generală a judecătorilor este convocată şi condusă de preşedintele instanţei, iar în lipsa acestuia, de vicepreşedinte
. 
În aceeaşi idee, îmi propun să particip la toate şedinţele colegiului de conducere
, fără drept de vot. Iar când nu voi putea participa, voi consulta hotărârile colegiului şi mă voi asigura că şi ceilalţi judecători le cunosc. Scopul trebuie să fie democratizarea judiciară: creşterea responsabilităţii judecătorilor se poate realiza dacă se conturează o cultură organizaţională care presupune permiterea şi implicarea magistraţilor în procesul decizional.

Grefierul şef de secţie ţine evidenţa redactării hotărârilor. Pentru a verifica îndeplinirea de către judecători a obligaţiei de redactare în termenul legal a hotărârilor judecătoreşti, grefierul şef va raporta periodic conducerii stadiul redactării.

Întrucât acelaşi grefier-şef de secţie ţine evidenţa soluţiilor pronunţate privind recuzarea şi abţinerea (art. 52 lit e ROI), el va comunica conducerii cererile admise, urmând a se analiza aspectele care au dus la aceasta. 
De asemenea, se va aduce la cunoştinţa judecătorilor motivele strămutării unor cauze de la Judecătoria Oradea la alte instanţe, pentru a evita ulterior anumite situaţii ce duc la scăderea încrederii în judecătorii orădeni. 
În acelaşi timp, pentru prevenirea conflictelor de interese, judecătorii vor fi încurajaţi să apeleze la colegiul de conducere care are rolul de organ de consultare etic, căci potrivit art. 5 alin.2 din Legea nr. 303/2004, judecătorul trebuie să ceară acordul său în caz de existenţă a unui conflictul de interese care îi poate afecta îndeplinirea imparţială a atribuţiilor de serviciu. Însă nu există nici o detaliere a acestei atribuţii în legislaţie. Studiile personale întreprinse în domeniul imparţialităţii şi conflictelor de interese din justiţie
 îmi vor permite să dezbat cu judecătorii diverse situaţii în care imparţialitatea lor este sau poate fi ştirbită, iar colegiul să adopte un manual ghid in acest domeniu, ceea ce va fi inovator în România şi va constitui un standard de conduită în diverse situaţii (best practices).

Se va supraveghea riguros asigurarea continuităţii completului de judecată. În caz de modificare a componenţei completului pe parcursul judecăţii, se va urmări întocmirea proceselor-verbale justificative, care se vor evidenţia într-un registru special. Nu este exclusă depunerea lor şi la dosarul cauzei, pentru a justifica faţă de părţi schimbarea completului de judecată.

Pentru a mări încrederea în justiţie, pronunţarea soluţiilor trebuie să se facă în şedinţă publică, aşa cum prevede legea.  În plus, se vor sfătui judecătorii ca, odată cu pronunţarea, să explice pe scurt, părţilor prezente, motivele care au determinat luarea acelei soluţii. Atunci când se amână pronunţarea hotărârii, se va anunţa nu doar ziua, ci şi ora. Aceasta ca măsură în favoarea publicului.

Întrucât legea prevede ca audierea minorilor să se facă în Camera de consiliu, care în prezent nu există, se vor face demersuri pentru identificarea unei asemenea încăperi. Aceasta poate fi una singură pentru întreg Palatul de Justiţie.

Pentru că judecata trebuie să se facă într-un termen rezonabil, se vor întări măsurile de raportare internă periodică (raportare lunară a cauzelor mai vechi de 6 luni, respectiv 1 an). Cauzele mai vechi de 1 an vot fi declarate cauze în întârziere şi vor intra în monitorizare permanentă, urmând a fi găsite de conducere împreună cu judecătorul cauzei metodele administrative de împiedicare a amânărilor nejustificate.

Atribuţie:  asigură şi verifică respectarea obligaţiilor legale şi a regulamentelor de către şi personalul auxiliar de specialitate
.

Conform art. 45-47 din ROI, activitatea personalului auxiliar se desfăşoară sub coordonarea şi sub controlul preşedintelui instanţei. Acestea pot fi efectuate şi de vicepreşedintele instanţei sau de membrii colegiului de conducere al instanţei, potrivit repartizării sarcinilor stabilite în cadrul colegiului. Persoanele cu atribuţii de control verifică cel puţin o dată pe lună efectuarea în termen a lucrărilor şi calitatea acestora şi consemnează constatările şi propunerile în registrul de control, care se păstrează de către preşedintele instanţei.

Conducerea trebuie să acţioneze pentru prevenirea încălcării atribuţiilor de serviciu şi doar în cazuri foarte grave să demareze proceduri disciplinare. În vederea asigurării relaţiilor cu publicul şi colegiale de o înaltă calitate, precum şi pentru asigurarea integrităţii personalului, se va pune accent pe cunoaşterea îndatoririlor statutare şi a codului deontologic. 

De asemenea, echipa de conducere trebuie să cunoască foarte bine a atribuţiilor fiecărui grefier
 şi a încărcăturii acestora în orice moment. Pentru eficientizarea activităţii lor se impune discutarea cu preşedintele instanţei, grefierul şef şi grefierii şefi de secţie a necesităţii refacerii fişelor postului (întocmite de primul grefier şi aprobate de preşedintele instanţei, conform art 42 ROI), a repartizării pe secţii (stabilită de preşedinte prin ordin de serviciu, în raport cu pregătirea profesională şi cu experienţa fiecăruia), a repartizării în şedinţele de judecată (art 52 lit  f ROI:  grefierul şef de secţie propune preşedintelui de secţie repartizarea grefierilor în şedinţele de judecată) sau de atribuire a unor sarcini ocazionale.

Se vor decide astfel măsurile necesare pentru eficientizarea activităţii şi echilibrarea sarcinilor. De exemplu, având în vedere numărul mic de plângeri contravenţionale admise, grefierul de la compartimentul de executări civile poate prelua şi învestirile cu formulă executorie, dosarele execuţionale, şi atribuţiile de înregistrare a asociaţiilor şi fundaţiilor - astfel se degrevează un grefier cu studii superioare care poate fi repartizat în şedinţe de judecată.

Grefierii care nu au suficientă îndemânare la lucrul cu computerul nu vor fi scutiţi de aceasta ci, din contra, vor fi îndrumaţi să se perfecţioneze.

Datele statistice nu se vor mai ţine manual, ci vor fi culese de grefierul delegat în format electronic, astfel putând fi obţinute în orice moment informaţii individuale sau ale întregii instanţe.

Efectuarea referatului cauzei de către grefierul de şedinţă va fi obligatorie, aşa cum prevede legea, în orice cauză.

Întrucât învăţământul profesional al grefierilor (o dată la 3 luni) a fost neglijat, se va desemna judecătorul fiecărei secţii responsabil cu aceasta.

În general, se va încuraja expunerea problemelor şi găsirea soluţiilor chiar de către personalul auxiliar de specialitate. În vederea asigurării unei compatibilităţi a persoanelor din complet, se va ţine seama de opţiunile grefierilor şi judecătorilor. Totodată, se va încuraja discutarea în cadrul unor şedinţe comune grefieri-judecători a diverselor situaţii ivite în cursul activităţii. Se va acorda atenţia cuvenită pretenţiilor şi acţiunilor asociaţiei magistraţilor şi sindicatului grefierilor.

Personalul merituos va fi motivat prin diverse mijloace: evidenţieri în rapoarte, laude publice, salarii de merit pentru grefieri (care se vor acorda numai în funcţie de performanţă, după criterii obiective şi aduse la cunoştinţa personalului). 
Colaborarea cu utilizatorii:

a. cu presa

Conform legii, comunicarea cu mass-media se face prin intermediul biroului de informare şi relaţii publice. Pentru cunoaşterea cu exactitate a modului în care jurnaliştii au acces la dosare precum şi la informaţiile de interes public, se vor afişa extrase din articolele corespunzătoare din ROI, precum şi Ghidul de comunicare între justiţie şi mass-media aprobat prin HCSM 277/13.04.2006. De asemenea, se va aduce la cunoştinţa personalului şi a ghidului specializat pentru grefieri
.

Sensul circulării informaţiilor trebuie să se facă şi în sens invers, adică dintre presă spre judecător şi grefieri. Ca urmare, se impune ca biroul să facă în fiecare zi revista presei centrale (acesta se face deja de către CSM şi MJ, drept pentru care purtătorul de cuvânt poate lua direct legătura cu aceste instituţii) şi ale presei locale (şi aici se poate apela la biroul de la Tribunal sau Curtea de Apel), care să se comunice întregului personal pe e-mail.

Se vor încuraja judecătorii pentru a participa la dezbateri publice pe teme juridice care nu implica analiza unor soluţii ale colegilor. Aceasta trebuie să facă parte dintr-un proiect constant de educaţie juridică a publicului prin intermediul presei 
.
b. cu publicul

Pentru a se asigura accesul la justiţie nu doar fizic, ci şi intelectual, se vor lua măsuri pentru a se aduce la cunoştinţa publicului locul unde se găsesc bazele de date legislative interne (http://legislatie.just.ro, www.e-monitorul.ro), europene (http://eur-lex.europa.eu) şi la cele jurisprudenţiale (http://portal.just.ro, www.jurisprudenta.org) – a se vedea anexa II. Atât la avizier, cât şi la fiecare sală de judecată se vor afişa informaţii cu privire la locul unde pot fi găsite informaţii despre mediatori (întregul personal va fi instruit pentru a furniza asemenea informaţii), avocaţi şi cum se poate solicita asistenţă juridică gratuită (OUG nr.50/2008),

În vederea asigurării unui comportament corect în relaţia dintre personalul instanţei şi public/justiţiabili, se impune popularizarea normele de conduită a publicului în sediul instanţei, dar şi a obligaţiilor pe care personalul le are faţă de public.

De asemenea, se vor lua măsuri pentru ca publicul să aibă acces vizual la identitatea membrilor completului de judecată, în vederea verificării posibilelor motive de incompatibilitate şi recuzare. Pentru a face actul de justiţie cât mai previzibil, în afară de accesul la jurisprudenţa locală prin intermediul programului Jurindex, se va întocmi o statistică a duratei medii a proceselor în funcţie de natura cauzei, care va fi făcută publică. De asemenea, înainte de intrarea în sala de judecată, grefierul de şedinţă va afişa lista termenelor disponibile pentru care se pot amâna cauzele, iar la intrarea în sala de judecată a completului grefierul va anunţa componenţa acestuia, în semn de respect faţă de justiţiabil şi faţă de judecător.
În data de 24 octombrie a fiecărui an, pentru a marca Ziua Europeană a Justiţiei Civile, se va organiza „Ziua porţilor deschise”, în această zi permiţându-se accesul liber a fiecărui cetăţean în Palatul de Justiţie pentru a li se explica circuitul unui dosar, precum şi etapele procesuale pe care le parcurge acesta. De Ziua Justiţiei (prima duminică din luna iulie a fiecărui an) se vor organiza acţiuni festive implicând întregul personal.

Pentru a asigura implicarea publicului în modul de organizare şi funcţionare a Judecătoriei, se vor găsi metode adecvate de consultare a sa. De exemplu, se va instala o cutie de sugestii şi sesizări, pentru a identifica disfuncţionalităţile administrative şi comportamentele deficitare şi repetate. Se va solicita acordul adunării generale, pentru a nu trezi suspiciuni cu privire la natura informaţiilor astfel strânse. Audienţele se vor limita doar la chestiuni de natură administrativă sau la practici neuniforme; nu se va discuta cazul concret aflat pe rol. După modelul instanţelor din Timişoara şi Alba, se vor iniţia procedurile de sondare a nivelului de  satisfacţie a justiţiabililor.

Implicarea judecătorilor în educarea juridică a cetăţenilor se poate asigura şi prin cursuri ţinute la şcoli sau licee în timpul orelor de dirigenţie, aşa cum azi fac organele de poliţie.

Vacanţa judecătorească
Conform art. 159 ROI  - (1) Vacanţa judecătorească este de două luni în fiecare an calendaristic, în intervalul 1 iulie - 31 august. (2) Concediul de odihnă anual pentru întregul personal al instanţelor judecătoreşti se efectuează, de regulă, în timpul vacanţei judecătoreşti. (3) În timpul vacanţei judecătoreşti vor fi judecate cauzele pentru care legea prevede soluţionarea de urgenţă şi cu celeritate. Potrivit art. 160 - În timpul vacanţei judecătoreşti, colegiile de conducere, la propunerea preşedinţilor, vor stabili numărul şi compunerea completelor de judecată care vor funcţiona numai pentru această perioadă.
În opinia mea, în timpul vacanţei judecătoreşti activitatea instanţei trebuie redusă la minimum; în prezent, activitatea de judecată se desfăşoară prin rotaţie în lunile iulie şi august ale anului, ceea ce-i împiedică pe judecători să se refacă suficient şi să folosească restul vacanţei pentru a se pune la punct cu ultimele apariţii în domeniul dreptului; oricum, cele mai multe cauze se amână pentru toamnă, la cererea avocaţilor plecaţi în concedii. De asemenea, este de preferat ca programarea concediilor de odihnă să se facă în echipă de către judecător şi grefier, pentru a nu încărca excesiv cu activitate personalul care rămâne la lucru. 
Comunicare informatizată

Tehnologia informaţiilor trebuie utilizată nu doar pentru rezolvarea dosarelor (dactilografiere, consultare legislaţie) şi comunicare date către public (portal), ci şi pentru:

- constituirea unor baze de date interne: este vorba de CV-urile personalului în care vor fi cuprinse informaţii profesionale după un tipar convenit anterior – ceea ce va ajuta la cunoaşterea colegilor de către restul personalului, dar va constitui şi un  fond de informaţii necesare pentru alegerea persoanelor apte pentru anumite acţiuni; în aceeaşi bază de date vor fi evidenţiate seminariile la care a participat personalul pentru urmărirea echităţii în astfel de deplasări şi a specializării personalului;

- comunicare cu personalul: prin e-mail (scop în care tuturor trebuie să li se aloce o adresă de poştă electronică); În vederea asigurării transparenţei, se vor  disemina datele cu privire la durata procedurilor şi se va comunica prin e-mail personalului judecătoriei statisticile individuale;

- postare pe intranet a deciziilor preşedintelui, a atribuţiilor stabilite vicepreşedinţilor, a deciziilor de delegare de atribuţii, a adreselor  şi răspunsuri la adrese (personalul trebuie să realizeze activitatea desfăşurată de conducerea instituţiei), dar şi a deciziilor cu impact pentru personal sau instanţă dispuse de Ministerul Justiţiei, CSM sau Curtea de Apel.

Alte activităţi:

- Ocuparea funcţiei vacante de preşedinte de secţie penală. După probabila numire a preşedintelui instanţei a judecătorului care în prezent este preşedintele secţiei penale, se vor lua măsuri pentru ocuparea postului de conducere vacant. Conform  art 48 alin 14 din Legea nr. 303/2004, numirea în funcţii de conducere potrivit prezentului articol se face în termen de cel mult 6 luni de la data la care acestea devin vacante. Condiţiile sunt prevăzute în Hotărârea CSM nr. 193/09.03.2006.

- alegeri pentru CSM. În toamna anului 2010 vor avea loc alegerile generale pentru noul CSM. În cooperare cu colegiul de conducere al Curţii de Apel Oradea, în condiţiile art. 24 ROI şi ale Hotărârii CSM nr. 327/2005 se vor organiza aceste alegeri.

Anexă I

Ca metodă de unificare a practicilor administrative şi a eliminării întârzierilor nejustificate pentru soluţionarea cauzelor, propun afişarea la intrarea în fiecare sală de judecată a cauzelor civile a următoarelor reguli de bune practici concepute pe dispoziţiile codului de procedură (acest mecanism existentă în prezent la Judecătoria Deva):

 „1. Cauzele vor fi strigate în ordinea de pe lista, în funcţie de ora pentru care s-au primit citaţiile sau s-a primit termen la cunoştinţă, cu excepţia situaţiei în care toate părţile sunt prezente la începutul şedinţei si solicită acordarea unui termen în condiţiile art. 155 C.proc.civ. sau declara ca s-au împăcat. 
2. Cauzele vor fi soluţionate şi dacă se prezintă doar o singură parte la strigarea cauzei în ordinea de pe listă, cu respectarea orei pentru care s-a primit citaţia sau termenul la cunoştinţă (art. 145 C.proc.civ), cu excepţia cazului în care există cereri  la dosar de lăsare a cauzei la sfârşitul şedinţei iar partea prezenta este de acord să aştepte partea care lipseşte. 
3. După închiderea dezbaterilor într-o cauza nu se mai acceptă redeschiderea dezbaterilor pentru a pune concluzii şi partea care nu s-a prezentat  la ora la care a fost citată sau a primit termen la cunoştinţă şi care la momentul strigării cauzei în ordinea de pe listă nu este prezentă în sală, decât pentru motive bine întemeiate şi numai în condiţiile art. 153 C.proc.civ. (cu citarea părţilor pentru un alt termen). Partea care nu a putut pune concluzii orale, poate depune concluzii scrise sau note de şedinţă, la registratura instanţei, care vor fi analizate de instanţă cu ocazia deliberării de după închiderea şedinţei de judecată. 
4. In intervalul orar 12-14, instanţa se retrage pentru deliberări, motiv pentru, de regulă, nu se vor admite cereri de strigare a cauzelor în acest interval orar. 
5. Nu se admit cereri de amânare a cauzei pentru un alt termen pe motiv că avocatul uneia dintre părţi are cauze la o altă instanţă decât în situaţiile în care toate părţile prezente la strigarea cauzei în ordinea de pe listă sunt de acord cu cererea de amânare.
 6. Nerespectarea de către oricare dintre parţi sau de către alte persoane a măsurilor luate de către instanţă pentru asigurarea ordinii si solemnităţii şedinţei de judecată se sancţionează cu amenda de la 30 lei la 200 lei (art. 1082 C.proc.civ); 7. Cel care, cu intenţie sau din culpă, a pricinuit amânarea judecării cauzei, prin una dintre faptele prevăzute în art. 1081 sau art. 1082 C.proc.civ, la cererea părţii interesate va putea fi obligat de către instanţa de judecata la plata unei despăgubiri pentru paguba cauzată”.

Anexa II 

Pentru a veni în sprijinul publicului care are acces în Palatul de Justiţie, propun întocmirea unei broşuri care să ajute orientarea acestuia, cu următorul conţinut (după modelul oferit de Tribunalul Vrancea):
Ghid de orientare

Localizare

· Judecătoria Oradea are sediul în Oradea, str. Parcul Traian nr.10, în clădirea Palatului de Justiţie, în aceeaşi locaţie în care se află Curtea de Apel Oradea, Tribunalul Bihor .

Compartimente

Registratura:

- este locul în care se primesc şi se înregistrează cererile de chemare în judecată depuse de părţi

Arhiva:

- locul în care se pot obţine acte, copii de pe hotărâri, ori se pot consulta dosarele de către parţi. De asemenea aici se pot obţine informaţii utile în legătura cu dosarele aflate pe rol.

Program de lucru cu publicul: 9,30-12,30

- se recomandă respectarea ci stricteţe a acestui program, depăşirea lui negarantând obţinerea informaţiilor necesare 

Reguli de conduită 

Toti cei prezenti intr-o sala de judecata sau in incinta unei instante
trebuie:

+Sa pastreze ordinea si disciplina, evitand orice actiune care ar
tulbura linistea sau activitatea care se desfasoara in acel loc.

*Sa aiba o tinuta decenta.

«Sa nu aiba asupra lor arme sau alte obiecte care pot fi folosite
pentru a rani pe cineva.




[image: image3.jpg]Persoanele prezente in sala de judecata trebuie

+Sa se ridice in picioare in momentul intrarii si iesirii completului de

judecata.

+Sa aiba asupra lor actele de identitate.
+Sa pastreze linistea.

+Sa nu consume alimente sau bauturi (in timpul sedintelor).
+Sa nu citeasca ziare sau reviste in timpul sedintelor.

@ +S4 paraseasca sala conform dispoxzitiilor presedintelui completului (in

cazul in care nu mai sunt locuri libere si sala este prea aglomerata, in
cazul in care in timpul sedintei survine o perioada de suspendare)





· Legislaţie 
- internă: la http://legislatie.just.ro şi www.e-monitorul.ro
- comunitară: la http://eur-lex.europa.eu
· Practică judiciară:
- a Înaltei Curţi de Casaţie şi Justiţie: la www.scj.ro 

- a instanţelor orădene: la www.jurisprudenţă.org.

· Detalii dosar: se pot obţine de la infochioşcuri
· Contact

	ROMANIA,

ORADEA,  JUD. BIHOR,

PARCUL TRAIAN  NR. 10,

COD 410033.


Telefon:   0359/432756, 0359/432757, 0359/432758 
Fax:   0359/432758
E-mail:  judecatoriaoradea@just.ro
Persoane de contact:  judecător ................
� Palatul de Justiţie din Oradea este amenajat în fostul Palat Frimont, cumpărat în anul 1868, la 22 ianuarie, de comitatul Bihor de la ultima descendentă a familiei contelui Frimont.


� Conform Hotărârii Guvernului nr. 337/1993 pentru stabilirea circumscripţiilor judecătoriilor şi parchetelor de pe lângă judecătorii.


� CSM, Raportul privind starea justiţiei pe anul 2008, pe �HYPERLINK "http://www.csm1909.ro"�www.csm1909.ro�. 


� CSM, Raportul privind starea justiţiei pe anul 2008, pe �HYPERLINK "http://www.csm1909.ro"�www.csm1909.ro�.


� Art. 16 ROI - (1) Preşedintele judecătoriei exercită atribuţiile manageriale în vederea organizării eficiente a activităţii acesteia, precum şi atribuţii de administrare a instanţei, scop în care: a) convoacă şi prezidează adunarea generală a judecătorilor, anual sau ori de câte ori este necesar; b) convoacă colegiul de conducere al judecătoriei şi prezidează şedinţele acestuia;  c) organizează şi verifică activitatea judecătorilor stagiari şi asigură condiţiile necesare pentru buna desfăşurare a stagiului;  d) numeşte, când este cazul, judecătorul de serviciu şi stabileşte locul şi programul de desfăşurare a activităţii acestuia; e) repartizează personalul în compartimentele auxiliare şi organizează, coordonează şi controlează activitatea acestuia; f) desemnează judecătorii care îndeplinesc şi alte atribuţii decât cele de judecată; g) desemnează, prin rotaţie, judecătorii care să efectueze anumite acte, dintre cele date în competenţa Inspecţiei judiciare a Consiliului Superior al Magistraturii, la solicitarea acesteia;  h) propune Consiliului Superior al Magistraturii numirea în funcţia de preşedinte de secţie, acolo unde este cazul;  i) desemnează vicepreşedintele sau, după caz, judecătorul care îl înlocuieşte atunci când lipseşte de la instanţă şi în toate situaţiile de imposibilitate temporară de exercitare a funcţiei;  j) urmăreşte şi răspunde de repartizarea aleatorie a cauzelor;  k) asigură, în condiţiile legii, colaborarea cu parchetul de pe lângă judecătorie, cu organele de poliţie, cu organizaţiile profesionale ale avocaţilor, notarilor publici, consilierilor juridici, executorilor judecătoreşti, experţilor şi interpreţilor, precum şi cu alte instituţii şi organizaţii.  (2) Atribuţiile prevăzute la alin. (1) lit. d) şi f) se exercită cu aprobarea colegiului de conducere al judecătoriei, iar atribuţia prevăzută la alin. (1) lit. h) este exercitată cu consultarea judecătorilor secţiei şi a colegiului de conducere. (3) Preşedintele judecătoriei îndeplineşte orice alte atribuţii prevăzute de lege şi de regulamente.


� CCJE subliniază necesitatea ca reducerea efectivă a sarcinilor necorespunzătoare efectuate de judecători să aibă loc numai prin asigurarea de asistenţi ai judecătorilor, cu calificări substanţiale în domeniul juridic („secretari” sau „referenţi”), cărora judecătorul le poate delega efectuarea unor activităţi specifice, sub supravegherea şi responsabilitatea aceluiaşi judecător, cum ar fi cercetarea legislaţiei şi a jurisprudenţei, întocmirea de documente simple sau standardizate, păstrarea legăturii cu avocaţii şi/sau publicul – pct.65 din Opinia nr. 6 ( 2004 ) a CCJE in atenţia Comitetului de Miniştri asupra procesului echitabil într-un termen rezonabil şi rolul judecătorilor în acest proces, luând în considerare mijloacele alternative de soluţionare a disputelor


� Conform ROI, Secţiunea a V a, art. 27-34, nu mai există obligativitatea de a avea judecător cu atribuţii privind activitatea compartimentului arhivă (în vechiul regulament exista însă o astfel de atribuţie).


� Recomandarea Comitetului Miniştrilor al Consiliului Europei nr. (80) 2 privind exercitarea puterilor discriminatorii de autorităţile administrative.


� CCJE recomandă dezvoltarea de programe educaţionale care să includă descrierea sistemului judiciar şi care să ofere vizite în instanţe – pct. 17 din Opinia nr. 6 (2004) al CCJE in atenţia Comitetului de Miniştri asupra procesului echitabil într-un termen rezonabil şi rolul judecătorilor în acest proces, luând în considerare mijloacele alternative de soluţionare a disputelor.


� 10. Primul mod de a spori accesibilitatea instituţiilor judiciare este reprezentată de introducerea unor măsuri generale de informare a populaţiei asupra activităţilor instanţelor. 11. În această privinţă, CCJE ar dori să facă referire la recomandările sale din Opinia nr. 6 (2004) referitor la activitatea educativă a instanţelor şi la necesitatea organizării unor vizite pentru elevi şi studenţi sau pentru orice alte grupuri interesate de activităţile judecătoreşti. 12. Această formă de comunicare este mai eficientă dacă cei care lucrează în sistem sunt implicaţi direct. Instanţele şi asociaţiile judecătorilor pot coopera în această privinţă cu şcoli, universităţi, şi alte organe de învăţământ, pentru a pune la dispoziţie experienţa judecătorului prin programe de învăţământ şi dezbateri publice. 13. CCJE a declarat deja în termeni generali faptul că însăşi instanţele ar trebui să participe la diseminarea informaţiilor referitoare la accesul la justiţie (prin rapoarte periodice, ghiduri pentru cetăţeni, facilităţi Internet, birouri de informare, etc.); CCJE a mai recomandat şi dezvoltarea de programe educative menite să ofere anumite informaţii (de ex., referitor la tipurile de proceduri disponibile; durata medie a procedurilor la diverse instanţe; cheltuielile de judecată; modurile alternative de soluţionare a conflictelor aflate la dispoziţia părţilor; deciziile majore ale instanţelor) (vezi alineatele 12-15 din Opinia CCJE nr. 6 (2004)). 14. Instanţele ar trebui să participe la programele generale organizate de alte instituţii ale statului (Ministerele Justiţiei şi Educaţiei, universităţile, etc.). Însă, în opinia CCJE, ar trebui ca instanţele să ia şi iniţiative proprii în această privinţă – CCJE, Opinia nr. 7 (2005) a CCJE în atenţia Comitetului de Miniştri al Consiliului Europei privind “justiţia şi societatea”.





� Conform HG nr. 719 din 14 iulie 2005 privind paza sediilor instanţelor judecătoreşti, parchetelor şi Consiliului Superior al Magistraturii, a bunurilor şi valorilor aparţinând acestora, supravegherea accesului şi menţinerea ordinii interioare necesare desfăşurării normale a activităţii în aceste sedii, precum şi protecţia magistraţilor, publicat în M.Of. nr. 647 din 21 iulie 2005. 


� Art. 53 lit. l) ROI: grefierul-şef duce la îndeplinire măsurile stabilite pentru asigurarea pazei sediului instanţei, securitatea bunurilor, paza contra incendiilor şi protecţia muncii; lit.m) verifică modul în care se respectă regulile de acces al publicului în incinta instanţei.


� Art. 82 ROI - (1) Înregistrările în registrele şi condicile existente la fiecare instanţă se ţin, de regulă, în sistem informatizat. (2) Evidenţa în sistem informatizat se păstrează şi pe suport hârtie, prin listarea periodică a înregistrărilor şi legarea lor în mape distincte. (3) Până la generalizarea sistemului informatizat, la instanţele la care acesta nu există, evidenţele se ţin pe suport hârtie, în registrele şi condicile prevăzute la art. 83.





� Art. 53 lit. o) ROI: grefierul-şef de secţie ţine registrul special privind evidenţa practicii instanţelor de control judiciar, în care înregistrează toate dosarele sosite din căile de atac;


� Art. 61 ROI - Grefierul documentarist are următoarele atribuţii: a) ţine evidenţa legislaţiei, jurisprudenţei şi doctrinei;  b) informează periodic despre necesarul de carte sau de alte publicaţii; c) ţine evidenţa şi gestiunea bibliotecii;  d) întocmeşte, la cererea conducerii instanţei, lucrări privind modificările legislative; e) informează zilnic judecătorii instanţei la care funcţionează cu privire la actele normative nou-apărute şi la jurisprudenţa publicată în Monitorul Oficial al României, Partea I.


� Hotărârea CSM nr. 322/2005 privind Regulamentul privind modul de desfasurare a cursurilor de formare profesionala continua a judecatorilor si procurorilor si atestare a rezultatelor obtinute.


� Potrivit art. 3 alin. 1 din Hotărârea CSM nr. 322/2005, formarea profesională continuă trebuie să ţină seama de dinamica procesului legislativ şi constă, în principal, în cunoaşterea şi aprofundarea legislaţiei interne, a documentelor europene şi internaţionale la care România este parte, a jurisprudenţei instanţelor judecătoreşti şi a Curţii Constituţionale, a jurisprudenţei Curţii Europene a Drepturilor Omului şi a Curţii de Justiţie a Comunităţilor Europene, a dreptului comparat, a normelor deontologice ale profesiei de judecător, în abordarea multidisciplinară a instituţiilor cu caracter de noutate, precum şi în cunoaşterea şi aprofundarea unor limbi străine şi operarea pe calculator. 


� În cursul anului 2008 au fost condamnaţi 23 minori. Dintre aceştia, unui număr de 13 minori li s-a aplicat pedeapsa  închisorii, cu suspendarea condiţionată a executării în condiţiile art. 110 Cod penal, 3 minori au fost condamnaţi la pedeapsa închisorii cu privare de libertate, 1 minor au fost condamnaţi la pedeapsa închisorii cu suspendare sub supraveghere, iar  unui număr de 2 minori li s-au aplicat măsuri educative, amenzi penale – 24.


� Art 2 alin (4) ROI În cadrul judecătoriilor se vor organiza secţii sau complete specializate pentru cauze cu minori şi familie. În raport cu natura şi numărul cauzelor în cadrul judecătoriilor se pot înfiinţa secţii sau complete specializate şi în alte materii.


� A se vedea lucrările Comisiei Europene pentru Eficienţa Justiţiei din cadrul Consiliului Europei pe � HYPERLINK "http://www.coe.int/cepej" �www.coe.int/cepej�. 


� Art 5 alin. (2) ROI Judecătorii au următoarele îndatoriri: a) să asigure, prin activitatea desfăşurată, respectarea legii şi independenţa puterii judecătoreşti; b) să respecte normele codului deontologic, prevederile legale, cele ce rezultă din regulamente, din hotărârile adunărilor generale şi ale colegiilor de conducere; c) să-şi perfecţioneze continuu pregătirea profesională, conform necesităţilor de specializare; d) să respecte programul de lucru, să aibă un comportament decent şi civilizat în relaţiile de serviciu; e) să dea dovadă de competenţă profesională şi să manifeste calm, răbdare, politeţe şi imparţialitate faţă de justiţiabili, martori, avocaţi şi alte persoane cu care intră în contact în calitate oficială; f) să participe la şedinţele de judecată, în completele de judecată stabilite conform legii şi să respecte secretul deliberării; g) să soluţioneze într-un termen rezonabil cauzele deduse judecăţii; h) să asigure securitatea dosarelor pe perioada în care acestea le sunt încredinţate spre studiu, soluţionare sau motivare;  i) să aducă de îndată la cunoştinţă preşedintelui instanţei în care funcţionează orice ingerinţă în actul de justiţie din partea unei persoane fizice sau juridice ori a unui grup de interese, care ar putea să-i afecteze independenţa sau imparţialitatea ori ar putea crea suspiciuni cu privire la acestea; j) să îndeplinească, în limitele funcţiei, alte atribuţii decât cele privind activitatea de judecată, stabilite în conformitate cu legea de conducerea instanţei.


�  Art. 19 - Adunarea generală a judecătorilor are următoarele atribuţii: a) dezbate activitatea anuală desfăşurată de instanţă; b) desemnează candidaţii şi alege membrii în Consiliul Superior al Magistraturii, în condiţiile legii; c) dezbate probleme de drept;  d) analizează proiecte de acte normative la solicitarea Consiliului Superior al Magistraturii sau a ministrului justiţiei;e) formulează puncte de vedere la solicitarea Consiliului Superior al Magistraturii; f) alege şi revocă membrii colegiului de conducere; la tribunalele specializate şi judecătorii stabileşte numărul membrilor ce urmează să fie aleşi, potrivit legii; g) iniţiază, dacă este cazul, procedura de revocare a judecătorilor aleşi în Consiliului Superior al Magistraturii, în condiţiile prevăzute de lege; h) propune revocarea din funcţia de conducere a judecătorilor pentru motivele prevăzute de �HYPERLINK "http://10.1.100.250/weblex/webeurolex.exe?activ=7&coddoc=70602" \l "1291963" \t "_blank"�art. 51� alin. (2) din Legea nr. 303/2004, republicată; i) desemnează judecătorii care fac parte din Comisia pentru acordarea de compensaţii financiare victimelor infracţiunilor şi supleanţii acestora; j) îndeplineşte orice alte atribuţii prevăzute de lege sau de regulamente.


� Art. 22 ROI - (1) Colegiul de conducere dezbate problemele generale de conducere a instanţei şi adoptă hotărâri menite să asigure buna organizare şi funcţionare a acesteia. (2) Colegiul de conducere îndeplineşte următoarele atribuţii: a) propune secţiei pentru judecători a Consiliului Superior al Magistraturii, în raport cu natura şi numărul cauzelor, înfiinţarea secţiilor şi completelor specializate ale instanţei; b) stabileşte componenţa secţiilor şi completelor specializate, în funcţie de volumul de activitate, ţinând seama de specializarea judecătorilor; c) stabileşte compunerea completelor de judecată la începutul anului, urmărind asigurarea continuităţii acestora; d) aprobă, în mod excepţional, schimbarea membrilor completelor de judecată, în cazurile în care, din motive obiective, se impune aceasta; e) convoacă adunarea generală a judecătorilor, potrivit legii; f) aprobă sau, după caz, avizează, la cererea preşedintelui, deciziile acestuia, în cazurile prevăzute de prezentul regulament; g) promovează în funcţii de conducere informaticienii-şefi, primii-grefieri, grefierii-şefi, grefierii şefi de secţii şi grefierii arhivari şefi.


� Factorii de presiune si conflictele de interese din justiţie, Societatea pentru Justiţie, 2007, disponibil pe �HYPERLINK "http://www.sojust.ro"�www.sojust.ro�. 


� Art. 43 ROI - (1) Personalul auxiliar de specialitate este obligat să respecte programul de lucru, să efectueze lucrările în termenele stabilite, să îndeplinească toate îndatoririle ce îi revin potrivit legilor şi regulamentelor. (2) Prezentarea la serviciu după orele legale de program, părăsirea locului de muncă în timpul programului de activitate, precum şi învoirile care nu depăşesc durata unei zile de muncă se aprobă de preşedintele instanţei sau de înlocuitorul acestuia, cu consultarea primului-grefier sau a grefierului-şef, după caz. Învoirile de la program pot fi acordate şi de preşedinţii de secţii, în aceleaşi condiţii.


� Grefierul delegat la compartimentul executări penale, Grefierul delegat la compartimentul de executări silit, Grefierul delegat la biroul executări contravenţionale, Grefierul delegat pentru activitatea de înregistrare şi evidenţă a persoanelor juridice, Grefierul delegat la organul financiar local, Grefierul statistician, Grefierul documentarist, Grefierul cu atribuţii privind stabilirea taxelor judiciare de timbru şi a timbrului judiciar (art 55 şi următ ROI). Art 51(3) Unele dintre atribuţiile grefierului şef pot fi delegate unui alt grefier, prin decizie a preşedintelui instanţei. Art.52 alin (2) ROI: Grefierul şef de secţie îndeplineşte, în limitele funcţiei, alte sarcini de serviciu date de preşedintele secţiei sau de preşedintele ori vicepreşedintele instanţei, conform legii. 


� Daniela Deteşan, Robert Cazanciuc, Ghid Practic Pentru Grefieri. Relaţii Publice Şi Comunicare, Phare Europeaid/22652/D/Ser/ Ro,  Asistenţă Tehnică Pentru Şcoala Naţională de Grefieri.


� O bază de plecare o poate constitui Protocolul încheiat la 23.10.2008 între Consiliul Superior al Magistraturii şi Societatea Română de Radiodifuziune. Principalul obiectiv al protocolului este informarea opiniei publice cu privire la activitatea CSM şi a modului de funcţionare a sistemului judiciar din România. Mijloacele pe care cele două părţi le vor utiliza pentru îndeplinirea scopului propus sunt: realizarea de emisiuni care să aibă drept scop educaţia juridică a publicului; transmiterea către public a materialelor şi documentelor realizate de către CSM relevante pentru activitatea sa; colaborarea materializată în schimburi de experienţă între magistraţi şi jurnalişti în scopul îmbunătăţirii regulilor de comunicare şi dezvoltarea de bune practici între părţi. 







